Zagreb, 17. rujna 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 39. stavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **na temelju vlastitih saznanja i neanonimne prijave mogućeg sukoba interesa podnesene protiv** **dužnosnika Rajka Mlinarića, suca Ustavnog suda Republike Hrvatske,** na 142. sjednici, održanoj 17. rujna 2021., donosi sljedeću

**ODLUKU**

**Postupak za odlučivanje o sukobu interesa protiv dužnosnika Rajka Mlinarića, suca Ustavnog suda Republike Hrvatske, vezano za sudjelovanje u donošenju Odluke Ustavnog suda Republike Hrvatske o pokretanju postupka za ocjenu suglasnosti Zakona o izmjenama i dopunama Zakona o kvalifikacijskom okviru („Narodne novine“ broj 64/18.) s Ustavom, povodom prijedloga podnesenog od strane Pravnog fakulteta Sveučilišta u Zagrebu na kojem je dužnosnik prije i za vrijeme obnašanja dužnosti suca Ustavnog suda sudjelovao u izvođenju vježbi iz pojedinih nastavnih predmeta, neće se pokrenuti.**

Obrazloženje

U Povjerenstvu je dana 23. lipnja 2020.g. pod brojem: 711-U-2200-P-156/20-01-1 zaprimljena anonimna prijava mogućeg sukoba interesa podnesena protiv dužnosnika Rajka Mlinarića, suca Ustavnog suda Republike Hrvatske**, povodom koje je otvoren predmet** P-156/20.

U istom predmetu Povjerenstvo je dana 14. rujna 2020.g. pod brojem: 711-u-3437-P-156/20-03-1 zaprimilo neanonimnu prijavu protiv podnesenu protiv istog dužnosnika.

U obje prijave se u bitnome navodi da je dužnosnik sudjelovao u donošenju odluke Ustavnog suda Republike Hrvatske broj: U-I-2854/2018 i U-I-2855/2018 od 10. ožujka 2020.g. koja je donesena povodom prijedloga Pravnog fakulteta u Zagrebu čiji je dužnosnik zaposlenik.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka, Povjerenstvo donosi pisanu odluku. Stavkom 4. propisano je da se podnositelju prijave jamči zaštita anonimnosti.

Člankom 3. stavkom 1. podstavkom 5. ZSSI-a propisano je da su predsjednik, zamjenik predsjednika i suci Ustavnog suda Republike Hrvatske dužnosnici u smislu navedenog Zakona. Uvidom u Registar dužnosnika koji ustrojava i vodi Povjerenstvo, utvrđeno je da dužnosnik Rajko Mlinarić obnaša dužnost suca Ustavnog suda Republike Hrvatske, počevši od 7. lipnja 2016.g. te je stoga, povodom obnašanja navedene dužnosti, obvezan postupati sukladno odredbama ZSSI-a.

Povjerenstvo je u svrhu stjecanja vlastitih saznanja o mogućem sukobu interesa izvršilo uvid u Odluku Ustavnog suda Republike Hrvatske broj: U-I-2854/2018 i U-I-2855/2018 od 10. ožujka 2020.g. („Narodne novine“ broj 47/20.) te je utvrđeno da je dužnosnik Rajko Mlinarić kao sudac Ustavnog suda sudjelovao u donošenju navedene odluke kojom se pokreće postupak za ocjenu suglasnosti s Ustavom te se ukidaju dijelovi članka 6. stavka 2. točke 2. alineje 7. i 8. Zakona o izmjenama i dopunama Zakona o Hrvatskom kvalifikacijskom okviru. Nadalje, iz obrazloženja predmetne odluke utvrđeno je da je jedan od podnositelja prijedloga koji su bili razmatrani u predmetnom ustavnosudskom postupku bio Pravni fakultet Sveučilišta u Zagrebu, zastupan po dekanu prof.dr.sc. Igoru Glihi.

Na zahtjev Povjerenstva, Hrvatski zavod za mirovinsko osiguranje, Područna služba u Zagrebu dostavio je Potvrdu o podacima evidentiranim u matičnoj evidenciji Hrvatskog zavoda za mirovinsko osiguranje KLASA: 034-04/20-03/6, URBROJ:341-25-05/8-20-69446 od17. rujna 2020.g. za dužnosnika Rajka Mlinarića iz koje proizlazi da dužnosnik prije stupanja na dužnost suca Ustavnog suda Republike Hrvatske nije bio u radnom odnosu na Pravnom fakultetu Sveučilišta u Zagrebu.

Na zahtjev Povjerenstva, očitovanje KLASA: 112-01/20-14/186, URBROJ: 251-55-20-2 od 19. listopada 2020.g. je dostavio i Pravni fakultet Sveučilišta u Zagrebu. U očitovanju se navodi da Rajko Mlinarić, sudac Ustavnog suda Republike Hrvatske, ne izvodi nastavu i vježbe ili održava jednokratna predavanja na Pravnom fakultetu. Od svog imenovanja za ustavnog suca sudjelovao je u izvođenju vježbi iz nastavnog predmeta Kazneno pravo, i to 15 sati nastave u akademskoj godini 2016./2017. te 10 sati nastave u akademskoj godini 2017./2018. Vezano za navedeno, Fakultet je s navedenim dužnosnikom za akademsku godinu 2016./2017. sklopio ugovor o djelu temeljem kojeg mu je isplaćena naknada u neto iznosu od 1.500,00 kn, a za akademsku godinu 2017./2018. ugovor o djelu nije sklopljen te mu nikakva naknada nije isplaćena. U očitovanju se još navodi da je u razdoblju koje je prethodilo imenovanju dužnosnika za suca Ustavnog suda Republike Hrvatske sudjelovao u izvođenju vježbi iz nastavnih predmeta Kazneno pravo i Kazneno procesno pravo.

U privitku očitovanja dostavljene su odluke kojima se daje suglasnost vanjskim suradnicima, među kojima je i bio i dužnosnik Rajko Mlinarić za sudjelovanje u izvođenju vježbi iz nastavnog predmeta Kazneno pravo, i to akademskoj godini 2012./2013., zatim u zimskom semestru akademske godine 2013./2014., zimskom semestru akademske godine 2014./2015. te u zimskom semestru akademske godine 2015./2016.

U privitku očitovanja također su dostavljeni e-mailovi iz kojih proizlazi da je dužnosnik Rajko Mlinarić sudjelovao u izvođenju vježbi iz predmeta Kazneno pravo, i to: u akademskoj godini 2013./2014.g. 10 sati nastave te u akademskim godinama 2014./2015. i 2015./2916. po 8 sati nastave. Iz dostavljenih e-mailova nadalje proizlazi da je dužnosnik sudjelovao u izvođenju vježbi iz predmeta Kazneno procesno pravo, i to: u akademskoj godini 2015./2016. 12 sati nastave, u akademskoj godini 2016./2017. 15 sati nastave, a u 2017/2018. 10 sati nastave. Dužnosniku je za navedeno u 2013.g. isplaćeno 1.000,00 kn, u 2016.g. 2.000,00 kn, a u 2017.g. 1.500,00 kn.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 2. istog članka propisano je da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 4. stavkom 5. ZSSI-a propisano je da su povezane osobe u smislu tog Zakona članovi obitelji dužnosnika iz članka 4. stavka 2. ZSSI-a te ostale osobe koje se prema drugim osnovama i okolnostima opravdano mogu smatrati interesno povezanima s dužnosnikom. Sukladno članku 4. stavku 2. ZSSI-a, članovi obitelji dužnosnika u smislu tog Zakona su i njegovi srodnici po krvi u uspravnoj lozi.

Člankom 7. stavkom 1) podstavkom c) ZSSI-a propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Povjerenstvo je iz prikupljenih podatak i dokumentacije utvrdilo da je dužnosnik Rajko Mlinarić prije i za vrijeme obnašanja dužnosti suca Ustavnog suda Republike Hrvatske izvodio vježbe iz nastavnih premeta kazneno pravo i Kazneno procesno pravo za što je u 20143., 2016. i 2017.g. primio naknadu. Također je utvrđeno da je Pravni fakultet Sveučilišta u Zagrebu jedan od predlagatelja pokretanja postupka za ocjenu suglasnosti Zakona o izmjenama i dopunama Zakona o kvalifikacijskom okviru te da je u donošenju odluke o navedenom prijedlogu sudjelovao i dužnosnika Rajko Mlinarić.

U ovakvim situacijama, kada je dužnosnik sudjelovao u odlučivanju o prijedlogu koji je podnijela fizička ili pravna osoba, a postoje okolnosti zbog kojih se stvara dojam da dužnosnik u odnosu na navedenu osobu ne može biti nepristran, Povjerenstvo je razmatralo pokretanje postupka zbog moguće povrede etičkih načela obnašanja javnih dužnosti propisanih člankom 5. ZSSI-a.

Međutim, presudom Visokog upravnog suda Republike Hrvatske, poslovni broj: Usž-2745/18-5 od 10. prosinca 2020., kojom je poništena presuda Upravnog suda u Zagrebu, poslovni broj: Usl-653/18-7 od 2. svibnja 2018., presudom Visokog upravnog suda Republike Hrvatske, poslovni broj: Usž-3219/20-2 od 18. ožujka 2021., kojim je potvrđena presuda Upravnog suda u Rijeci, poslovni broj: Usl-565/20-9 od 1. srpnja 2020., presudom Upravnog suda u Zagrebu, poslovni broj: Usl-20/20-18 od 3. ožujka 2020., potvrđenom presudom Visokog upravnog suda Republike Hrvatske, poslovni broj: Usž-2888/20-2 od 27. svibnja 2021., presudom Upravnog suda u Zagrebu, poslovni broj: Usl-964/20-6 od 25. svibnja 2020., potvrđenom presudom Visokog upravnog suda Republike Hrvatske, poslovni broj: Usž-3963/20-3 od 10. lipnja 2021., te presudom Upravnog suda u Osijeku, poslovni broj: Usl-413/20-9 od 24. lipnja 2020., potvrđenom presudom Visokog upravnog suda Republike Hrvatske, poslovni broj: Usž-3344/20-2 od 9. lipnja 2021., zauzeto je pravno stajalište da Povjerenstvo nema ovlasti samostalnog vođenja postupka zbog moguće povrede članka 5. ZSSI-a.

Slijedom svega navedenog, Povjerenstvo je donijelo odluku kao što je to navedeno u izreci ovog akta.

PREDSJEDNICA POVJERENSTVA

 Nataša Novaković, dipl. iur.

**Dostaviti:**

1. Dužnosnik Rajko Mlinarić, elektronička dostava
2. Podnositelj prijave
3. Objava na internetskoj stranici Povjerenstva
4. Pismohrana